和滕子濟考古圖
作者：程俱
朝代：宋

paragraphs: 我生百無味，忘懷欲捐書。
翛然謝糟粕，傲睨萬物初。
平生蠧魚間，習氣未盡袪。
朝來覧千古，似歷仙公壺。
權輿自四目，雨粟號靈魖。
天球周序陳，科斗魯壁餘。
切玉有至理，范金足良模。
彭亨屹漢鼎，璀璨羅商瑚。
初疑鳥遺跡，忽若龜負圖。
典刑尚可見，聊用舉一隅。
翻思楊子雲，語默與道俱。
豈無載酒人，相對時軒渠。
奇字决魚魯，微言折甄舒。
譬彼學耕稼，當從老長沮。
滕侯飽今古，禀秀連青徐。
三年考聚訟，坐判墨與儒。
入眼爛珩玦，搜奇到黄虞。
端令宇宙中，俯仰縱所如。
我欲發其秘，聯詩慚貫珠。
何殊穰田祝，豚蹄操酒盂。